CELEX: 32019D0969
Language: fi
Date: 2019-02-22 00:00:00
Title: Komission delegoitu päätös (EU) 2019/969, annettu 22 päivänä helmikuuta 2019, välineestä, jonka avulla hakijat voivat antaa tai peruuttaa hakemustiedoston säilyttämisajan jatkamista koskevan suostumuksensa Euroopan parlamentin ja neuvoston asetuksen (EU) 2018/1240 54 artiklan 2 kohdan nojalla (ETA:n kannalta merkityksellinen teksti.)

13.6.2019   
               
               
                  FI
               
               
                  Euroopan unionin virallinen lehti
               
               
                  L 156/10
               
            
         KOMISSION DELEGOITU PÄÄTÖS (EU) 2019/969,
         annettu 22 päivänä helmikuuta 2019,
         välineestä, jonka avulla hakijat voivat antaa tai peruuttaa hakemustiedoston säilyttämisajan jatkamista koskevan suostumuksensa Euroopan parlamentin ja neuvoston asetuksen (EU) 2018/1240 54 artiklan 2 kohdan nojalla
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan matkustustieto- ja -lupajärjestelmän (ETIAS) perustamisesta ja asetusten (EU) N:o 1077/2011, (EU) N:o 515/2014, (EU) 2016/399, (EU) 2016/1624 ja (EU) 2017/2226 muuttamisesta 12 päivänä syyskuuta 2018 annetun Euroopan parlamentin ja neuvoston asetuksen (EU) 2018/1240 (1) ja erityisesti sen 54 artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksella (EU) 2018/1240 perustettu Euroopan matkustustieto- ja -lupajärjestelmä (ETIAS) on tarkoitettu niitä kolmansien maiden kansalaisia varten, jotka on vapautettu vaatimuksesta, jonka mukaan heillä on oltava viisumi ulkorajojen ylittämistä varten. Asetuksessa vahvistettiin edellytykset ja menettelyt matkustusluvan myöntämistä tai epäämistä varten.
                  
               
                     (2)
                  
                  
                     Jokainen hakemustiedosto on poistettava, kun matkustusluvan voimassaolo on päättynyt. Jotta uuden hakemuksen tekeminen tämän jälkeen olisi helpompaa, hakijat voivat antaa suostumuksensa siihen, että heidän hakemustiedostonsa säilyttämistä jatketaan vielä kolmella vuodella. Tässä päätöksessä olisi vahvistettava edellytykset sille, miten hakijat voivat antaa suostumuksensa tai peruuttaa sen tarkoitusta varten laaditun välineen avulla.
                  
               
                     (3)
                  
                  
                     Suostumusta koskevan välineen olisi oltava saatavilla erityisen julkisen verkkosivuston, mobiililaitteille tarkoitetun sovelluksen ja suojatun linkin kautta ETIAS-matkustusluvan myöntämisen jälkeen.
                  
               
                     (4)
                  
                  
                     Suostumusta koskevassa välineessä olisi voitava vahvistaa hakijan henkilöllisyys. Tätä varten on vahvistettava todentamista koskevat vaatimukset suostumusta koskevaan välineeseen pääsyä varten ja jotta voidaan varmistaa suojattu pääsy muun muassa antamalla hakijoille yksilöllinen tunnus. Hakijoiden olisi myös voitava katsoa, mitä tietoja heistä on tallennettu, ennen kuin he antavat tai peruuttavat suostumuksensa, minkä lisäksi välineessä olisi esitettävä, miten suostumus olisi annettava tai peruutettava.
                  
               
                     (5)
                  
                  
                     Olisi määriteltävä suostumusta koskevan välineen ja ETIAS-keskusjärjestelmän väliset viestintäkanavat. Lisäksi olisi vahvistettava viestimuoto, standardit ja protokollat sekä turvallisuusvaatimukset.
                  
               
                     (6)
                  
                  
                     Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistunut Euroopan parlamentin ja neuvoston asetuksen (EU) 2017/2226 (2) hyväksymiseen, asetus ei sido Tanskaa eikä sitä sovelleta Tanskaan. Koska asetuksella (EU) 2018/1240 kehitetään Schengenin säännöstöä, Tanska ilmoitti kuitenkin mainitun pöytäkirjan 4 artiklan mukaisesti 21 päivänä joulukuuta 2018 päätöksestään saattaa asetus (EU) 2018/1240 osaksi kansallista lainsäädäntöään.
                  
               
                     (7)
                  
                  
                     Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu neuvoston päätöksen 2000/365/EY (3) mukaisesti. Yhdistynyt kuningaskunta ei sen vuoksi osallistu tämän päätöksen hyväksymiseen, päätös ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.
                  
               
                     (8)
                  
                  
                     Tällä päätöksellä kehitetään niitä Schengenin säännöstön määräyksiä, joihin Irlanti ei osallistu neuvoston päätöksen 2002/192/EY (4) mukaisesti. Irlanti ei sen vuoksi osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin.
                  
               
                     (9)
                  
                  
                     Islannin ja Norjan osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen (5) ja jotka kuuluvat neuvoston päätöksen 1999/437/EY (6) 1 artiklan A kohdassa tarkoitettuun alaan.
                  
               
                     (10)
                  
                  
                     Sveitsin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (7) ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2008/146/EY (8) 3 artiklan kanssa, tarkoitettuun alaan.
                  
               
                     (11)
                  
                  
                     Liechtensteinin osalta tällä päätöksellä kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (9) ja jotka kuuluvat päätöksen 1999/437/EY 1 artiklan A kohdassa, luettuna yhdessä neuvoston päätöksen 2011/350/EU (10) 3 artiklan kanssa, tarkoitettuun alaan.
                  
               
                     (12)
                  
                  
                     Euroopan tietosuojavaltuutettua kuultiin 28 päivänä tammikuuta 2019, ja hän antoi lausunnon 8 päivänä helmikuuta 2019,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Pääsy suostumusta koskevaan välineeseen
            Suostumusta koskevan välineen on oltava saatavilla
            
                        a)
                     
                     
                        asetuksen (EU) 2018/1240 16 artiklassa tarkoitetun julkisen verkkosivuston kautta;
                     
                  
                        b)
                     
                     
                        asetuksen (EU) 2018/1240 16 artiklassa tarkoitetun mobiililaitteille tarkoitetun sovelluksen kautta;
                     
                  
                        c)
                     
                     
                        asetuksen (EU) 2018/1240 6 artiklan 2 kohdan f alakohdassa tarkoitetun, ETIAS-sähköpostipalvelun välityksellä toimitettavan linkin kautta.
                     
                  
         
            2 artikla
            Kaksivaiheinen todentaminen suostumusta koskevaan välineeseen pääsyä varten
            
               1.   Suostumusta koskevaan välineeseen pääsyä varten on käytettävä kaksivaiheista tunnistusta.
            
            
               2.   Ensimmäistä todentamisvaihetta varten syötetään seuraavat tiedot:
               
                           a)
                        
                        
                           hakemusnumero;
                        
                     
                           b)
                        
                        
                           matkustusasiakirjan numero.
                        
                     
            
               3.   Jos hakija ei anna hakemusnumeroa, ensimmäistä todentamisvaihetta varten syötetään seuraavat tiedot:
               
                           a)
                        
                        
                           matkustusasiakirjan numero;
                        
                     
                           b)
                        
                        
                           matkustusasiakirjan myöntämismaa, joka valitaan valmiista luettelosta;
                        
                     
                           c)
                        
                        
                           matkustusasiakirjan myöntämispäivä ja voimassaolon päättymispäivä;
                        
                     
                           d)
                        
                        
                           vanhempien etunimet.
                        
                     
            
               4.   Hakemusnumeron on oltava sama kuin se, joka hakijoille toimitetaan ETIAS-sähköpostipalvelun kautta hakemuksen lähettämisen yhteydessä. Muiden tietojen, jotka hakija toimittaa 2 tai 3 kohdan mukaisesti, on oltava samat kuin ne, jotka hakija on toimittanut hakemuksessaan.
            
            
               5.   Toista todentamisvaihetta varten suostumusta koskevaan välineeseen syötetään yksilöllinen tunnus.
            
            
               6.   Kun edellä 2 tai 3 kohdassa tarkoitetut tiedot on annettu, järjestelmä luo automaattisesti 4 kohdassa tarkoitetun yksilöllisen tunnuksen ja lähettää sen hakijalle asetuksen (EU) 2018/1240 6 artiklan 2 kohdan f alakohdassa tarkoitetun sähköpostipalvelun kautta.
            
            
               7.   Yksilöllinen tunnus on voimassa vain lyhyen ajan. Uuden yksilöllisen tunnuksen lähettäminen mitätöi samalle hakijalle aiemmin lähetetyt yksilölliset tunnukset.
            
            
               8.   Yksilöllinen tunnus lähetetään aiemmin toimitetussa hakemuksessa mainittuun sähköpostiosoitteeseen.
            
            
               9.   Yksilöllistä tunnusta voidaan käyttää vain kerran.
            
         
         
            3 artikla
            Tietojen tarkastelu välineen avulla
            
               1.   Väline ilmoittaa hakijalle, mitkä tiedot on tarkoitus säilyttää tai poistaa, jotta tämä voi antaa tai peruuttaa suostumuksensa hakemustiedoston säilyttämisen jatkamista varten.
            
            
               2.   Ennen kuin hakija antaa suostumuksensa, hänellä on oltava pääsy
               
                           a)
                        
                        
                           hakemuslomakkeeseen ja toimitettuihin henkilötietoihin ainoastaan luettavissa olevassa muodossa;
                        
                     
                           b)
                        
                        
                           muihin toimitettuihin asiakirjoihin tai tietoihin ainoastaan luettavissa olevassa muodossa;
                        
                     
                           c)
                        
                        
                           ainoastaan luettavissa olevassa muodossa oleviin tietoihin, jotka on lisätty hakemustiedostoon asetuksen (EU) 2018/1240 39 artiklan 1 kohdan a, c ja d alakohdan nojalla sen jälkeen, kun päätös matkustusluvan myöntämisestä on tehty.
                        
                     
            
               3.   Ennen kuin hakija antaa suostumuksensa, hänelle on ilmoitettava seuraavat tiedot:
               
                           a)
                        
                        
                           jos hän antaa suostumuksensa, hakemustiedoston säilyttämistä jatketaan vielä kolmen vuoden ajan matkustusluvan voimassaoloajan päättymisen jälkeen;
                        
                     
                           b)
                        
                        
                           suostumuksen voi peruuttaa milloin tahansa jatketun säilyttämisajan päättymiseen asti;
                        
                     
                           c)
                        
                        
                           tietojen säilyttämisen tarkoituksena on helpottaa uuden hakemuksen tekemistä;
                        
                     
                           d)
                        
                        
                           tietoja voidaan käyttää asetuksen (EU) 2018/1240 71 artiklan o kohdan mukaisesti;
                        
                     
                           e)
                        
                        
                           tiedot menettelyistä asetuksen (EU) 2018/1725 17–24 artiklan mukaisten oikeuksien käyttämiseksi; Euroopan raja- ja merivartioviraston tietosuojavastaavan, Euroopan tietosuojavaltuutetun ja sen jäsenvaltion kansallisen valvontaviranomaisen yhteystiedot, jossa hakijan on tarkoitus oleskella ensimmäiseksi, kun ETIAS-keskusjärjestelmä on myöntänyt matkustusluvan, tai vastuujäsenvaltion kansallisen valvontaviranomaisen yhteystiedot, kun kansallinen ETIAS-yksikkö on myöntänyt matkustusluvan.
                        
                     
         
         
            4 artikla
            Suostumuksen antaminen
            
               1.   Suostumus annetaan sähköisesti allekirjoitetulla vakuutuksella merkitsemällä rasti suostumusta koskevan välineen asiaankuuluvaan ruutuun.
            
            
               2.   Suostumuksen antamisen jälkeen hakijalle lähetetään sähköpostiviesti, jossa on
               
                           a)
                        
                        
                           vahvistus siitä, että hänen hakemustiedostonsa säilyttämistä jatketaan enintään kolmen vuoden ajan matkustusluvan voimassaoloajan päättymisen jälkeen;
                        
                     
                           b)
                        
                        
                           linkki suostumusta koskevaan välineeseen;
                        
                     
                           c)
                        
                        
                           ilmoitus siitä, että tietojen säilyttämisen tarkoituksena on helpottaa uuden hakemuksen tekemistä ja että tietoja voidaan käyttää asetuksen (EU) 2018/1240 71 artiklan o kohdassa mainittuihin tarkoituksiin;
                        
                     
                           d)
                        
                        
                           ilmoitus siitä, että suostumuksen voi peruuttaa milloin tahansa jatketun säilyttämisajan päättymiseen asti;
                        
                     
                           e)
                        
                        
                           ilmoitus, jossa matkustusluvan haltijaa neuvotaan säilyttämään vireillä olevan hakemuksen numero, jotta hän voi käyttää säilytettyä hakemustiedostoa uuden hakemuksen tekemiseen.
                        
                     
         
         
            5 artikla
            Suostumuksen peruuttaminen
            
               1.   Hakemustiedoston säilyttämisen jatkamista koskeva suostumus peruutetaan merkitsemällä rasti suostumusta koskevan välineen asiaankuuluvaan ruutuun.
            
            
               2.   Jos suostumus peruutetaan matkustusluvan voimassaolon aikana, hakijalle lähetetään sähköpostiviesti, jossa vahvistetaan, että hakemustiedosto poistetaan matkustusluvan voimassaolon päättymisen jälkeen.
            
            
               3.   Jos suostumus peruutetaan jatketun säilyttämisajan kuluessa, hakijalle lähetetään sähköpostiviesti, jossa vahvistetaan, että hakemustiedosto poistetaan.
            
         
         
            6 artikla
            Välineen ja keskusjärjestelmän välinen viestintä
            
               1.   Sen jälkeen kun suostumus hakemustiedoston säilyttämiseen asetuksen (EU) 2018/1240 54 artiklan mukaisesti on annettu,
               
                           a)
                        
                        
                           suostumusta koskeva väline ilmoittaa suostumuksesta ETIAS-keskusjärjestelmälle asetuksen (EU) 2018/1240 6 artiklan 2 kohdan l alakohdassa tarkoitetun suojatun verkkopalvelun kautta;
                        
                     
                           b)
                        
                        
                           hakemustiedosto säilytetään ETIAS-keskusjärjestelmässä kolmen vuoden ajan matkustusluvan voimassaoloajan päättymisen jälkeen.
                        
                     
            
               2.   Sen jälkeen kun suostumus hakemustiedoston säilyttämiseen asetuksen (EU) 2018/1240 54 artiklan mukaisesti on peruutettu,
               
                           a)
                        
                        
                           suostumusta koskeva väline ilmoittaa peruuttamisesta ETIAS-keskusjärjestelmälle;
                        
                     
                           b)
                        
                        
                           hakemustiedosto poistetaan ETIAS-keskusjärjestelmästä automaattisesti, kun matkustusluvan voimassaolo on päättynyt, tai kolme vuotta kestävän jatketun säilyttämisajan kuluessa, jos suostumus peruutetaan tänä aikana.
                        
                     
            
               3.   Säilyttämisajan päätyttyä hakemustiedosto poistetaan ETIAS-keskusjärjestelmästä automaattisesti asetuksen (EU) 2018/1240 54 artiklan 3 kohdassa tarkoitetulla tavalla.
            
         
         
            7 artikla
            Viestien muoto, standardit ja protokollat
            Käytettävä viestimuoto ja protokollat on esitettävä asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä.
         
         
            8 artikla
            Erityiset turvallisuusnäkökohdat
            
               1.   Suostumusta koskeva väline on suunniteltava ja toteutettava niin, että voidaan varmistaa käsiteltävien tietojen luottamuksellisuus, eheys ja saatavuus sekä toimintojen kiistämättömyys. Sen teknisen ja organisatorisen toteutuksen on täytettävä vaatimukset, jotka asetetaan asetuksen (EU) 2018/1240 59 artiklan 3 kohdassa tarkoitetussa ETIAS-järjestelmän turvallisuussuunnitelmassa sekä asetuksen (EU) 2018/1240 16 artiklan 10 kohdassa tarkoitetuissa julkiseen verkkosivustoon ja mobiililaitteille tarkoitettuun sovellukseen sovellettavissa tietosuojaa ja tietoturvallisuutta koskevissa yksityiskohtaisissa säännöissä.
            
            
               2.   Suostumusta koskeva väline on suunniteltava ja toteutettava niin, että voidaan estää sen luvaton käyttö. Tätä varten on rajoitettava yrityksiä päästä suostumusta koskevaan välineeseen useamman kerran saman matkustusasiakirjan numeron tai hakemusnumeron tai yksilöllisen tunnuksen avulla. Lisäksi väline on voitava suojata muilta kuin ihmiskäyttäjiltä.
            
            
               3.   Suostumusta koskevassa välineessä on oltava aikakatkaisutoiminto, joka sulkee sen, jos sitä ei käytetä muutamaan minuuttiin.
            
            
               4.   Käsiteltävien tietojen luottamuksellisuutta, eheyttä ja saatavuutta koskevat tarkemmat yksityiskohdat on täsmennettävä asetuksen (EU) 2018/1240 73 artiklan 3 kohdassa tarkoitetuissa teknisissä eritelmissä.
            
         
         
            9 artikla
            Lokit
            
               1.   Suostumusta koskevassa välineessä on pidettävä toimintolokeja, joihin tallennetaan
               
                           a)
                        
                        
                           todentamisessa käytetyt tiedot, mukaan lukien se, onnistuiko todentaminen vai ei;
                        
                     
                           b)
                        
                        
                           järjestelmään kirjautumisen päivämäärä ja kellonaika;
                        
                     
                           c)
                        
                        
                           tieto siitä, onko suostumuksen antamista tai sen peruuttamista koskeva ruutu rastittu.
                        
                     
            
               2.   Välineen toimintolokit on kopioitava keskusjärjestelmään. Niitä saa säilyttää enintään yhden vuoden ajan sen jälkeen kun hakemustiedoston jatkettu säilyttämisaika on päättynyt, paitsi jos niitä tarvitaan jo aloitetuissa valvontamenettelyissä. Sen jälkeen ne on poistettava automaattisesti.
               Tällaisia lokeja saa käyttää ainoastaan asetuksen (EU) 2018/1240 69 artiklan 4 kohdassa mainittuja tarkoituksia varten.
            
         
         
            10 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 22 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 236, 19.9.2018, s. 1.
         
            (2)  Euroopan parlamentin ja neuvoston asetus (EU) 2017/2226, annettu 30 päivänä marraskuuta 2017, rajanylitystietojärjestelmän (EES) perustamisesta jäsenvaltioiden ulkorajat ylittävien kolmansien maiden kansalaisten maahantuloa, maastalähtöä ja pääsyn epäämistä koskevien tietojen rekisteröimiseksi ja edellytysten määrittämisestä pääsylle EES:n tietoihin lainvalvontatarkoituksissa sekä Schengenin sopimuksen soveltamisesta tehdyn yleissopimuksen ja asetusten (EY) N:o 767/2008 ja (EU) N:o 1077/2011 muuttamisesta (EUVL L 327, 9.12.2017, s. 20).
         
            (3)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).
         
            (4)  Neuvoston päätös 2002/192/EY, tehty 28 päivänä helmikuuta 2002, Irlannin pyynnöstä saada osallistua joihinkin Schengenin säännöstön määräyksiin (EYVL L 64, 7.3.2002, s. 20).
         
            (5)  EYVL L 176, 10.7.1999, s. 36.
         
            (6)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (7)  EUVL L 53, 27.2.2008, s. 52.
         
            (8)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
         
            (9)  EUVL L 160, 18.6.2011, s. 21.
         
            (10)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).